
Litokarbonátok fácieselemzése

A statisztikai úton történő fácies azonosítás fontos kutatási területet képez a szénhidrogén-kutatásban a tárolók megismerése és jellemzése területén. A vizsgált területről egy fúrás adataival dolgoztam és végeztem el a feldolgozását klaszter analízis segítségével. A módszer előnye, hogy gyors és egy nagyobb intervallum összes szelvényét együttesen dolgozza fel. E nagyméretű statisztikai minta elegendő információt nyújt a megbízhatóbb értelmezés számára.
Az általam választott szelvénykombinációkban azon szelvények voltak túlsúlyban, melyek leginkább érzékenyek a fáciesváltozásokra. A kapott elektrofáciesek, a görbealakok szemmel történő vizsgálata, valamint az előzetes földtani ismeretek alapján geológiai fácieseket értelmeztem a vizsgált szakaszon.
Az eredményeket összehasonlítva a kőzetfuradékok mennyiségi eloszlásával arra a következtetésre jutottam, hogy jó egyezést mutatott az mészkő, az aleurolit és a dolomit is, viszont a márgát nem tudtam kimutatni. Ennek oka lehet, hogy a kőzet meszes márga, így a karotázs szelvények alapján végzett statisztikai analízis mészkőnek érzékelhetett. E hátrány nem a módszer gyengesége, sokkal inkább a karotázs mérések érzékenysége, behatolása és zaj mértéke befolyásolja. A módszer alkalmazhatósága agyagos-homokkövekben és karbonátokban bebizonyosodott. Ez alapján javasolható annak kiterjesztése több fúrásra a fáciesek térbeli elhelyezkedésének meghatározása céljából.



